হারা যাবে না, আজ থেকে নাইটদের সব ম্যাচই ‘ডু অর ডাই’

ওয়েব ডেস্ক: কলকাতা নাইট রাইডার্স (KKR) এখন ঠিক সেই জায়গায় এসে দাঁড়িয়েছে, যেখান থেকে আর পিছনে যাওয়া যায় না। হয় এগোতে হবে না হয় বিদায় নিতে হবে। ইডেন গার্ডেন্সে (Eden Gardens) আজ শ্রেয়স আইয়ারের পঞ্জাব কিংসের (PBKS) বিরুদ্ধে জিততেই হবে। আসলে এই ম্যাচ নয়, লিগ পর্যায়ের বাকি সব ম্যাচই জিততে হবে কেকেআরকে। নয়তো প্লে অফে যাওয়ার আশা ছাড়তে হবে।

আট ম্যাচ খেলে মাত্র তিনটে ম্যাচ জিতে কলকাতার পয়েন্ট ছয়। আজকের খেলা নিয়ে বাকি আছে আর ছ’টা ম্যাচ। সেই ছ’টাই জিতলে পয়েন্ট হবে ১৮। প্লে অফে কোয়ালিফাই করতে সেটাও যথেষ্ট হবে কি না সন্দেহ। তবু আশা থাকবে। তাই অজিঙ্ক্য রাহানেদের (Ajinkya Rahane) কাছে আগামী সবক’টা ম্যাচই মরণ-বাঁচন।

আরও পড়ুন: কোপা দেল রে ফাইনালে আজ এল ক্লাসিকো

পঞ্জাবের বিরুদ্ধে তাদের মাঠে গিয়ে আশ্চর্যজনক হার হয়েছিল নাইটদের। শ্রেয়স আইয়ারদের (Shreyas Iyer) মাত্র ১১১ রানে আটকে রেখেও জেতা হয়নি। ১৫.১ ওভারে মাত্র ৯৫ রানে অল আউট হয়ে গিয়েছিল কেকেআর। সোজা ব্যাটে ধীরেসুস্থে খেললে যে ম্যাচ অনায়াসে বেরিয়ে যায়, উদ্ভট সব শট সিলেকশনে তা হেরে এসেছিল। আজ ফিরতি লেগে বদলা নেওয়ার দিন।

পঞ্জাব অধিনায়ক শ্রেয়সের আবার ব্যক্তিগত চ্যালেঞ্জ রয়েছে। গত মরসুমে কাপ দেওয়া সত্ত্বেও তাঁকে ছেড়ে দিয়েছিল নাইট ম্যানেজমেন্ট। নিলামে ভেঙ্কটেশ আইয়ারকে ২৩.৭৫ কোটি দিয়ে কেনা হলেও শ্রেয়সকে নিতে চায়নি তারা। আজ ইডেনে ব্যাট হাতে সেই বঞ্চনার জবাব দিতে মুখিয়ে থাকবেন তিনি।